Document ID: 32013D0136

KOMISIJAS ĪSTENOŠANAS LĒMUMS
(2013. gada 15. marts),
ar ko izbeidz izmeklēšanu, kas tika sākta saskaņā ar Īstenošanas lēmumu 2012/161/ES attiecībā uz Apvienoto Nāciju Organizācijas Vienotās konvencijas par narkotiskajām vielām faktisko īstenošanu Bolīvijā
(izziņots ar dokumenta numuru C(2013) 1422)
(Autentisks ir tikai teksts spāņu valodā)
(2013/136/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2008. gada 22. jūlija Regulu (EK) Nr. 732/2008 par vispārējo tarifa preferenču sistēmas piemērošanu laikposmā no 2009. gada 1. janvāra un par grozījumiem Regulās (EK) Nr. 552/97, (EK) Nr. 1933/2006 un Komisijas Regulās (EK) Nr. 1100/2006 un (EK) Nr. 964/2007 (1) un jo īpaši tās 19. panta 2. punktu,
apspriedusies ar Vispārējo preferenču komiteju,
tā kā:
(1)
Komisija, publicējot Komisijas Īstenošanas lēmumu 2012/161/ES (2), 2012. gada 20. martā sāka izmeklēšanu saskaņā ar Regulas (EK) Nr. 732/2008 (“VPS regula”) 17. panta 2. punktu attiecībā uz Apvienoto Nāciju Organizācijas Vienotās konvencijas par narkotiskajām vielām faktisko īstenošanu Bolīvijas Daudznāciju valstī (“Bolīvija”).
(2)
Izmeklēšanas gaitā bija jānoskaidro, vai īpašais veicināšanas režīms ilgtspējīgai attīstībai un labai pārvaldībai, kas tika piešķirts Bolīvijai, ir jāatsauc, pamatojoties uz VPS regulas 15. panta 2. punktu.
(3)
Saskaņā ar VPS regulas 18. panta 1. punktu 2012. gada 20. martāEiropas Savienības Oficiālajā Vēstnesī tika publicēts paziņojums par izmeklēšanas sākšanu (3).
(4)
Eiropas Komisija 2012. gada 3. aprīlī aicināja Bolīvijas valdību sniegt izmeklēšanai būtisko informāciju un komentārus 4 mēnešu laikā no paziņojuma publicēšanas dienas Oficiālajā Vēstnesī. Tāpat Komisija nosūtīja Bolīvijas valdībai anketu saistībā ar Apvienoto Nāciju Organizācijas Vienotās konvencijas par narkotiskajām vielām (“ANO Vienotā konvencija”) īstenošanu.
(5)
Bolīvijas valdība noteiktajā termiņā, atbildot uz anketas jautājumiem, sniedza komentārus.
(6)
Komisija analizēja šīs atbildes uz aptaujas anketu saturu un nosūtīja Bolīvijas valdībai pieprasījumu sniegt papildu skaidrojumus par dažiem elementiem. Bolīvijas puse savlaicīgi atbildēja uz šo pieprasījumu un sniedza pieprasītos skaidrojumus.
(7)
Tāpat Komisija pieprasīja sniegt visu informāciju, ko tā uzskatīja par nepieciešamu, ieskaitot rezultātus, kas izklāstīti Apvienoto Nāciju Organizācijas Narkotiku un noziedzības novēršanas biroja (UNODC) 2012. gada ziņojumā par kokas audzēšanu Bolīvijā.
(8)
Analizējot nosūtīto atbildi uz aptaujas anketu un pieejamo informāciju, Komisija konstatēja, ka, kopš 2012. gada 1. janvārī Bolīvija denonsēja ANO Vienoto konvenciju, attiecīgajos Bolīvijas tiesību aktos netika veiktas būtiskas izmaiņas.
(9)
No atbildes uz anketu un pieejamās informācijas izriet, ka pēc ANO Vienotās konvencijas denonsēšanas Bolīvijas valdība nav mainījusi pieeju attieksmei pret nelegālo narkotiku ražošanu, tirdzniecību un lietošanu.
(10)
Saskaņā ar informāciju, kas ir iekļauta atbildē uz aptaujas anketu, un visu Komisijai pieejamo informāciju Bolīvijā darbojas virkne juridisko instrumentu un iestāžu, kas paredzēti nelegālo narkotiku ražošanas, tirdzniecības un lietošanas apkarošanai. Bolīvija ir to starptautisko nolīgumu puse, kuru mērķis ir apkarot nelegālo narkotiku ražošanu un piegādi.
(11)
Tādēļ secināts, ka Komisijas rīcībā nav tādu elementu, kas liktu uzskatīt, ka Bolīvijas iestāžu tiesību akti un prakse varētu neļaut tām īstenot ANO Vienotās konvencijas noteikumus.
(12)
Komisija ir saņēmusi informāciju, ka līdz 2013. gada 10. janvārim vairāk nekā divas trešdaļas no valstīm, kas ir ANO Vienotās konvencijas puses, nav iesniegušas iebildumus pret pieprasījumu, ko Bolīvija deponējusi, lai atkārtoti pievienotos ANO Vienotajai konvencijai, ar nosacījumu, kas atļautu šajā valstī tradicionālo kokas lapu izmantošanu (tostarp košļāšanu un izmantošanu medicīnas vajadzībām). Tādēļ Bolīvija no 2013. gada 10. februāra ir atkārtoti pievienojusies ANO Vienotajai konvencijai.
(13)
Komisija uzskata, ka Bolīvijas tiesību akti iekļauj ANO Vienoto konvenciju un Bolīvijas valdība faktiski īsteno tās tiesību aktus nelegālo narkotiku jomā.
(14)
Tādējādi saskaņā ar VPS regulas 15. panta 2. punktu Komisija secina, ka īpašā veicināšanas režīma ilgtspējīgai attīstībai un labai pārvaldībai pagaidu atcelšanai nav pamata un izmeklēšana ir jāizbeidz.
(15)
Šajā lēmumā paredzētie pasākumi ir saskaņā ar Vispārējo preferenču komitejas atzinumu,
IR PIEŅĒMUSI ŠO LĒMUMU.
1. pants
Ar šo izmeklēšana, kas tika sākta saskaņā ar Īstenošanas lēmumu 2012/161/ES attiecībā uz Apvienoto Nāciju Organizācijas Vienotās konvencijas par narkotiskajām vielām faktisko īstenošanu Bolīvijā, ir izbeigta.
2. pants
Šis lēmums ir adresēts Bolīvijas Daudznāciju valstij.
Briselē, 2013. gada 15. martā

Labels: 19
5
10
0
18